Norske jagerfly solgt for langt under markedspris

To av forsvarets utrangerte F-5-jagerfly ble i fjor solgt for 120.000 kroner, en pris som er svært lav ifølge forsvarseksperter.

F-5 var i operativ bruk i Norge frem til 1990. Knut Falch / SCANPIX

Ntb

16. oktober 2015

Mandag ba regjeringen Økokrim om å etterforske salget av de to jagerflyene til et amerikansk selskap i 2014.

Ifølge Dagbladets opplysninger ble flyene solgt for 120.000 kroner til samme selskap som i 2008 hadde tilbudt 100 millioner kroner for 15 fly av samme type — over 6 millioner kroner per fly.

Avisen har snakket med flere eksperter som mener at markedsprisen på et utrangert F-5 Freedom Fighter er på opp til 12 millioner kroner per stykk.

Derfor fremstår prisen på 120.000 kroner for de to flyene som oppsiktsvekkende lav.

— Det kan jeg nesten ikke tro. Hvis det stemmer, er det latterlig billig. Riktignok er flyene gamle, men de er verd mye mer, sier en anonym ekspertkilde.

Ifølge Dagbladet har de to jagerflyene siden 2007 stått parkert i Fort Worth i Texas.

Bakgrunnen for at regjeringen ba Økokrim om å etterforske salget av flyene var funn gjort av Forsvarsdepartementets internrevisjon. Forsvaret ønsker ikke å si hva disse funnene består i.